ORDIN Nr. 1415/2020 din 28 octombrie 2020

pentru modificarea Normelor metodologice privind acordarea unui ajutor financiar sub formă de voucher pentru încurajarea şi sprijinirea copiilor în practicarea sportului de performanţă, aprobate prin Ordinul ministrului tineretului şi sportului nr. 1.199/2020

EMITENT: MINISTERUL TINERETULUI ŞI SPORTULUI

PUBLICAT ÎN: MONITORUL OFICIAL NR. 1020 din 3 noiembrie 2020

 Având în vedere:

 - Ordonanţa de urgenţă a Guvernului nr. 157/2020 privind acordarea unui ajutor financiar sub formă de voucher pentru încurajarea şi sprijinirea copiilor în practicarea sportului de performanţă, cu modificările ulterioare;

 - Referatul de aprobare nr. 482 din 20.10.2020 întocmit de Direcţia sportul pentru toţi şi programe pentru tineret,

 în temeiul art. 8 alin. (4) din Hotărârea Guvernului nr. 11/2013 privind organizarea şi funcţionarea Ministerului Tineretului şi Sportului, cu modificările şi completările ulterioare,

 **ministrul tineretului şi sportului** emite prezentul ordin.

 ART. I

 Normele metodologice privind acordarea unui ajutor financiar sub formă de voucher pentru încurajarea şi sprijinirea copiilor în practicarea sportului de performanţă, aprobate prin Ordinul ministrului tineretului şi sportului nr. 1.199/2020, publicat în Monitorul Oficial al României, Partea I, nr. 849 din 16 septembrie 2020, se modifică după cum urmează:

 **1. La articolul 7, alineatele (1) şi (2) se modifică şi vor avea următorul cuprins:**

 "ART. 7

 (1) Solicitarea acordării voucherului se face pe baza următoarelor documente:

 - cerere pentru acordarea ajutorului financiar sub formă de voucher - anexa nr. 1, însoţită de:

 1. certificat de naştere, în original;

 2. act de identitate al părintelui/reprezentantului legal, în original;

 3. legitimaţie sportivă (original şi copie);

 4. declaraţie privind acordul prelucrării datelor cu caracter personal - anexa nr. 4.

 (2) Copia legitimaţiei sportive trebuie certificată conform cu originalul de către persoana desemnată să primească documentele."

 **2. Articolul 11 se modifică şi va avea următorul cuprins:**

 "ART. 11

 Cluburile sportive transmit la D.J.S.T. şi la D.S.T.M.B. situaţia centralizată a solicitărilor de acordare a voucherului la sfârşitul fiecărei săptămâni în care au avut loc solicitări, în format electronic (Excel) şi în format letric (document asumat de către reprezentantul legal al clubului sportiv). Data ultimei transmiteri este 4 decembrie 2020. În situaţia în care documentele sunt depuse în format electronic, prelucrarea şi transmiterea datelor de către persoana special desemnată, în condiţiile respectării principiului responsabilităţii, cu obligaţia asigurării securităţii datelor stabilite de art. 24 şi 32 din Regulamentul (UE) nr. 679/2016, se fac prin intermediul unui e-mail care va conţine în subsolul mesajului următorul avertisment: «Prezentul mesaj este confidenţial şi se adresează numai instituţiei şi persoanei menţionate ca destinatar, precum şi altor persoane autorizate să îl primească. În cazul în care nu sunteţi destinatarul vizat, vă aducem la cunoştinţă că dezvăluirea, copierea, distribuirea sau iniţierea unor acţiuni pe baza prezentei informaţii este strict interzisă şi atrage răspunderea juridică. Dacă aţi primit acest mesaj dintr-o eroare, vă rugăm să ne anunţaţi imediat, ca răspuns la mesajul de faţă, şi să îl ştergeţi apoi din sistemul dumneavoastră.»"

 **3. Articolul 12 se modifică şi va avea următorul cuprins:**

 "ART. 12

 D.J.S.T. şi D.S.T.M.B. transmit la M.T.S., exclusiv prin intermediul căsuţei de e-mail de serviciu - @mts.ro, săptămânal, în fiecare zi de luni pentru săptămâna precedentă, situaţia centralizată a solicitărilor de acordare de voucher, în format electronic (Excel). Data ultimei transmiteri este 7 decembrie 2020."

 **4. Anexa nr. 4 se modifică şi va avea următorul cuprins:**

 "ANEXA 4

 *la normele metodologice*

 **Declaraţie de consimţământ privind acordul pentru prelucrarea datelor cu caracter personal în vederea acordării unui ajutor financiar sub formă de voucher pentru încurajarea şi sprijinirea copiilor în practicarea sportului de performanţă**

 Subsemnatul(a), ..................................................., cod numeric personal ......................................., născut(ă) la data .................................... în localitatea ......................................................., domiciliat(ă) în ..........................................., posesor/posesoare al/a C.I. seria ........ nr. ................, eliberată de ................................. la data de ..................., declar că:

 Am fost informat(ă) cu privire la prevederile Regulamentului (UE) nr. 679/2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor) adoptat de Parlamentul European şi Consiliul Uniunii Europene.

 Am fost informat(ă) că beneficiez de dreptul de acces, de intervenţie asupra datelor mele şi dreptul de a nu fi supus unei decizii individuale, acest consimţământ putând fi revocat în orice moment, cu efect ulterior printr-o notificare gratuită către Clubul Sportiv ............................., Direcţia Judeţeană pentru Sport şi Tineret ..................../Direcţia pentru Sport şi Tineret a Municipiului Bucureşti, respectiv Ministerul Tineretului şi Sportului. Notificarea de revocare a consimţământului poate fi realizată prin e-mail.

 Am în vedere faptul că revocarea consimţământului nu afectează legalitatea utilizării datelor înainte de retragerea consimţământului (notificarea nu are impact retroactiv).

 În cazul în care consimţământul nu este acordat sau a fost revocat, datele personale nu vor fi utilizate în scopurile de mai sus.

 Am fost informat(ă) că datele cu caracter personal, precum şi ale copilului/copiilor meu/mei minor/minori (numele şi prenumele, CNP, seria şi numărul legitimaţiei sportive, data eliberării legitimaţiei, ramura de sport) urmează să fie prelucrate şi stocate în cadrul Ministerului Tineretului şi Sportului, direcţiei judeţene de tineret şi sport şi Clubului Sportiv ..................................................... doar în scopurile prevăzute de legislaţie în ceea ce priveşte calitatea mea de reprezentant legal/tutore al copilului beneficiar .................................... .

 Am fost informat(ă) că prelucrarea datelor mele cu caracter personal este necesară în vederea obligaţiilor legale ce îi revin Ministerului Tineretului şi Sportului, direcţiei judeţene de tineret şi sport şi Clubului Sportiv ...................................., precum şi în scopul intereselor şi drepturilor ce îmi revin.

 Am fost informat(ă) că datele mele cu caracter personal sunt comunicate autorităţilor publice, precum şi altor instituţii abilitate (de exemplu: ANAF, A.N.F.P., I.T.M., A.N.I., la solicitarea instanţelor judecătoreşti sau a organelor de cercetare penală etc.).

 Am fost informat(ă) că în scopul prelucrării exacte a datelor mele cu caracter personal, am obligaţia de a aduce la cunoştinţa Ministerului Tineretului şi Sportului, direcţiei judeţene de tineret şi sport şi Clubului Sportiv .................................... orice modificare survenită asupra datelor mele personale.

 În consecinţă, îmi dau consimţământul pentru prelucrarea, transmiterea şi stocarea datelor cu caracter personal în cadrul Ministerului Tineretului şi Sportului, Direcţiei Judeţene de Tineret şi Sport ...................... şi Clubului Sportiv ........................... .

 Data ................... Semnătura ......................."

 ART. II

 Prezentul ordin se publică în Monitorul Oficial al României, Partea I.

 p. Ministrul tineretului şi sportului,

 **Nicoleta Hancia,**

 secretar general adjunct

 Bucureşti, 28 octombrie 2020.

 Nr. 1.415.

 ---------------